เปิดขายพันธบัตรผ่านตู้เอทีเอ็ม
คลังเล็งขายพันธบัตรออมทรัพย์ อายุ 3 ปี ผ่านตู้เอทีเอ็มกรุงไทย
27 ก.ค. 2554

คลังเล็งขายพันธบัตรออมทรัพย์ อายุ 3 ปี ผ่านตู้เอทีเอ็มกรุงไทย
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า จะเสนอขายพันธบัตรออมทรัพย์ผ่านตู้ ATM ในเดือน ก.ย.2554 เพื่อเพิ่มช่องทางการจำหน่ายพันธบัตรได้มากขึ้น โดยขณะนี้ได้มีการหารือในเบื้องต้นกับธนาคารกรุงไทย(KTB)ที่มีความพร้อมด้านเทคนิคและจำนวนตู้ ATM ที่มากเพียงพอรองรับการจำหน่ายพันธบัตรได้ เหลือเพียงขั้นตอนการเจรจาเรื่องผลตอบแทนเท่านั้น
สำหรับวงเงินในการออกพันธบัตรออมทรัพย์ดังกล่าว ขณะนี้ยังไม่มีการกำหนดวงเงินที่ออกขายที่ชัดเจน แต่คาดว่าจะเป็นพันธบัตรอายุ 3 ปี ซึ่งยังมีความต้องการในตลาด โดยอัตราดอกเบี้ยน่าจะอยู่ประมาณ 4% "เท่าที่ดูตอนนี้คงใช้แบงก์รัฐ ซึ่งธนาคารกรุงไทยถือมีความพร้อมมากที่สุด ทั้งระบบไอทีและจำนวนตู้ที่มีกระจายจำนวนมาก ส่วนแบงก์ออมสินคงยังไม่พร้อม"นายจักรกฤศฎิ์ กล่าว
นอกจากนี้ กระทรวงการคลังต้องหารือกับธนาคารแห่งประเทศไทย (ธปท.) เกี่ยวกับรายละเอียดแนวทางการออกตราสาร การจำหน่ายผ่านตู้ ATM และการรับเป็นนายทะเบียน เนื่องจากเป็นการขายพันธบัตรที่เป็นรายย่อยมากๆ